Hei, denne artikkelen er over ett år gammel og kan inneholde utdatert informasjon

(Dagbladet.no): En rekke bilder fra de drapstiltaltes kameraer legges nå fram i retten i Kisangani som bevis.

Det er bilder av de to som poserer i skogen, av drapsbilen og bildet av Moland som vasker vekk den avdødes blod med et smil om munnen. (Se over). Bildet av Moland vekker sterke reaksjoner i salen.



- Her smiler Moland ved blodsølet. Han er glad for hva han har gjort. Kasango er død, til og med uten å kreve betaling, sier aktor.

Han mener de to nordmennene kan ha vært ute etter diamanter.

- Vanlige mennesker kunne ikke ha gjort det Moland gjorde, sier han.

Nekter å svare

Etter å ha fullført deler av prosedyren sin forsøkte aktor å starte sin usspørring av de siktede. Men

utover å erklære seg uskyldige nekter nordmennene å svare.

Aktor fastholder at de to tiltalte er norske soldater og spør Moland om hvem som har høyest grad.

- Det er min rett å ikke svare, sier Moland, noe som får publikum til å bue. Også dommeren, Kaptein Claude Disimo, blir svært overrasket.

- Det er din rett, men du skal vite at om du forholder deg stille må retten avgjøre dette alene, sier han.

Dommeren henvender seg til French, men også han sier at han ikke vil uttale seg.

- Men dette er deres sjanse til å hevde deres uskyld, påpeker dommeren uten at det hjelper.

TAUSE: Etter å ha erklært seg uskyldige, nekter de to drapstiltalte nordmennene Joshua French (27) og Tjostolv Moland (28) å svare på spørsmål fra aktor. Foto: Torstein Krokfjord Vis mer

- Hvorfor har dere forsvarer, når dere ikke vil uttale dere? spør dommeren.

Tidligere i dag fortalte Moland Dagbladet om avgjørelsen om å ikke svare på aktors spørsmål.



- Vi betrakter ikke saken som en rettferdig rettssak lenger, forklarte Moland til Dagbladet.

Omtales som soldater

Under sin prosedyre har aktor konsekvent omtalt Moland som løytnant og French som sersjant. De blir også omtalt som spesialsoldater med ekstrakompetanse siden de har vært i Konges Garde, noe som får de to nordmennene til å smile.

- Hold dere alvorlige og ikke le, tordner dommeren da.



Ifølge aktor har Moland bygget opp en kriminell organisasjon som besto av ham og French. De to er leiesoldater som kom til Kongo på hemmelig oppdrag, hevder han.

Aktor påpeker at det ikke rimer å si at de er turister når de bærer krigsvåpen. De falske navnene de har oppgitt påpekes også som suspekte.

- Tok fram kamera

Aktor beskriver også omstendighetene rundt selve drapet, slik han mener der sjedde.



- Da bilen stoppet 109 kilometer ut i turen tok «kongen av gangstere» T. Moland opp våpenet og tvang de andre ut. Og mens Moland tok opp våpenet tok French fram videokameraet, sier han.

Han mener den eneste grunnen til at vitnene reddet livet er at det oppsto en voldsom kamp mellom hjelpesjåføren og French.



- At de to nekter å svare på spørsmål ser jeg som et tegn på at det som sies er sant, sier han.

- Hva aktor sier får være opp til dem. Og hva angår stillheten så er ikke det noe jeg ønsker å kommentere nå, sier nordmennenes forsvarer André Kibambe til Dagbladet.no.